
	Д-р Стефан Пейков,
Президент на Международния търговски и културен център –ГЕОПАН, Бургас


                                                                      София, 26.10.2011

      Уважаеми д-р Пейков,
      Току-що получих като дар Вашето прекрасно творение “ПОМОРИЕ: древност и съвремие”, за което съм Ви много признателен. Като съдържание и оформление това е наистина един шедьовър, който заслужава само адмирации. Тази книга трябва да стои като Библия във всеки поморийски дом. 
      Аз дори открих на една от снимките родната си къща, построена от прадядо ми през 1912 г. и която до ден днешен стои на главната улица. А на някои от снимките видях и дядо ми Зурмал Алексиев, първият адвокат на Анхиало (завършил право в Швейцария).
      Идеята Ви за Палеокастро е чудесна и своевременна. Аз естествено изцяло я подкрепям и съм готов да дам всичко от себе си за нейната реализация като член на един научно-консултативен съвет. Но за председател Вашата кандидатира е много по-подходяща по много причини. Аз наистина съм много зает и през по-голямата част от годината не много близо до Поморие. И въпреки всичко отделям много внимание на родния си град. Така през юни 2012 г. организирам в Поморие 15-та Международна конференция по Теория на вероятностите и Математическа статистика, на която ще дойдат известни учени от цял свят. А това изисква много време и усилия извън пряката ми научно-образователна дейност. Освен това готвим в БАН проект за технопарк в Поморие.
      Мисля, че е редно зад каузата “Палеокастро” да застанат специалистите от БАН. Между другото утре ще се видим с акад. Георги Марков, директор на Института по история, а мога да говоря и с доц. д-р Людмил Вагалински, директор на Института по археология, който е специалист именно по антична археология.  Без съмнение ще имаме подкрепата и на Председателя на БАН акад. Н. Съботинов, почетен гражданин на Бургас.
      Но всички тези и други неща могат да бъдат обсъдени при една среща, която надявам се да реализираме в скоро време.
      Още веднъж – моите най-искренни благодарности!    
      С уважение: [image: image1.emf]
Професор Николай М. Янев, д.м.н.,
Р-л секция “Вероятности и Статистика”, ИМИ-БАН,

Президент на Българското Статистическо дружество
